钦定古今图书集成/明伦汇编/官常典/第585卷 > 《魏博节度使田弘正碑》元·稹
## 钦定古今图书集成/明伦汇编/官常典/第585卷 > 《魏博节度使田弘正碑》元·稹

“陛下以元年正月壬戌诏臣稹曰：‘朕有臣弘正，自魏
入镇，魏人思之，因守臣愬状其德政，乞文于碑。尔司
予言，其文以付’。臣拜稽首，退而奏书于陛下曰：始安
禄山以元宗四十三年盗幽州兵，劫击郡县，偷关据
京，天下掉挠。肃宗征之，海内甫定。而夹河五十馀州，
或伏或叛，更立迭夺，废置征伐觐见赋入之宜，皆自”
为意。五纪四宗，容受隐忍。田承嗣始有魏、博、相、卫、贝、
澶之地。承嗣卒，以其地传兄子悦，悦传绪，绪传季安。
既而季安悍诞淫矫，风勃，蛊蠹发时，喜杀左右，渐及
于骨肉，往往顾妻子曰：“安用此？”由是内外惴悸。妻元
氏因人不忍，移置他所，馀一月乃卒。是岁，先皇帝元
和之七年八月也。季安子怀谏，始十馀岁，众袭故态，
名之为副大使。而家臣蒋士则逆虐用事，士众不伏，
日夜相告曰：“田中丞兴，博大孝敬，于军谨廉，读儒家
书，好言君臣事，倘可依倚为将帅乎？”闻者皆踊跃。一
朝，牙旗下众来捧附，兴仆地不肯起，众亦不肯去，乃

乎？”皆曰：“诺。”遂杀蒋士则等数十人，以兴知留后事，移
怀谏于外，明年归之朝，盖七年之十月四日也。乃图
六州之地域，籍其人与三军之生齿，自军司马已下，
至于郡邑吏人废置，尽献于先帝。诏兴以工部尚书
长魏、博、相、卫、贝、澶之地。仍敕司封郎中、知制诰裴度
使于兴，且以钱一百十万缗赐其军，曲赦管内百姓，
一年勿复事，问耆羸，赈乏困，诛不法者。魏之人相喜
曰：“归天子乃如是耶！”兴又悉取魏之僭服异器、人臣
所不当为者斥去之。先帝曰：“兴，吾六州之善心者，田
兴也。使兴弘吾至正，不亦可乎？”因名曰弘正。先是，魏
诸宾犹仆役也，将卒无畏避。弘正始求副节度已下
于朝，至则迎迓承奉，虽功勋将，莫不承者避，谒者趋，
付授咨度，始用宾礼。先是，诸将之外，有权者莫不拘
劫妻子以为固；四方之来聘问者，莫不防碍出入以
为密；士吏工贾，限其往来，人多惧愁，稀复聚会。至是
皆旷然矣。魏之人又相喜曰：“人之生不当如是耶！”滑
以水害闻于朝，请移河于卫之十四里，且役卫工三
万馀。诏弘正议之，皆曰：“坏吾地，役吾人，以利他邑，古
无有也。”弘正曰：“魏于滑，信彼此矣，朝廷何异焉？不时
兴工，以教人让。魏俗丕变，先帝多之”，以右仆射就加
焉。十三年，又加司空，以子布之会蔡有劳也。是岁，李
师道烧河阴，惊洛邑，阴通元济，诏弘正诛之。明年，破
贼五万于“东阿，进收郓之阳谷，距其城四十里营焉。
二月壬戌，刘悟斩师道，以其首归于弘正。正入郓而
十二州之地平，以功加司徒、平章事，复归于魏。其年
八月，朝觐京师，先帝待之有加焉。乞留不获，诏加侍
中以遣之。又明年，陛下以成德丧师，诏弘正入焉。”初，
王武俊以战朱滔功得有赵地，传子孙凡三十“九年
矣。至承宗，为卢从史、李师道所诖误，先皇帝征而赦
之者再。受畏戚恧，不克来觐。闻陛下天覆海深，悉包
悉受，乃果自信。将朝有时，未行，会病将殁，以志付其
弟承元，听命于朝。陛下语宰相曰：‘弘正在魏，吾何患
焉’！”即日内出五诏，诏弘正为中书令，节度德、棣于镇，
且诏父子皆为帅，以大其威。十一月，甲寅，成德献状
曰：“弘正至自魏，魏人哭之，镇人歌之。奉宣奏，陈诏条，
除去僭异，犹魏政也。且臣闻之：德之至者有二，政之
大者有三：三政：一曰仁为惠政，二曰法为善政，三曰
谦为和政。二德：一曰忠为令德，二曰孝为吉德。今弘
正献魏、博六州之地，平淄、青四代之寇，入镇、冀不测
之区，可以为忠矣；祖考食宗庙，父子分土疆，兄弟罗
轩冕，可以为孝矣；始初山东键闭束缚，咏而游之，歌
而舞之，可以为仁矣；始初逼越，废怠而制之，举而用
之，可以为法矣；始初山东傲狠侵取也，德以让之，功
以助之，可以为谦矣。谦法仁孝，资之以忠，不曰德政，
谓之何哉？”臣谓奉制以一百九十二字付守臣愬铭
之石，用申约束。铭曰：

帝命弘正，予言是听。理乱有数，其数甚明。乱则隐约，
理由乱生。既理复乱，生于翫轻。唐受天命，既理既平。
高祖、太宗，不荒不宁。元宗抑厄，其否乃革。四十三年，
奄有丕宅。始视燕寇，胡雏弄儿。虽我宠重，彼将胡为？
所细所忽，忽焉而罹。四后垂顾，山东不夷。逮我圣父，
殷忧俭克。乘其淫骄，乃伐乃殛。尔视群孽，胡为而亡？
‘潜久而大，顽昏暴狂。尔亦自视，胡为而昌？畏兹逼侧，
永思悠长，曩尔之有，既克而有，在克而守。惟尔惟我，
而今而后。尔虽穹崇，无忘辱诟。我虽平宁，无忘燕寇。
铭之戒之，以永声臭’。